**РЕЗЕНЦИЈА**

**проф. др Тијана Ашић**

**април 2017.**

Књига проф. др Бобана Арсенијевића „Корак у формалну семантику“ намењена је студентима основних и последипломских студија који у наставном програму имају предмете из области лексичке и пропозиционалне семантике. Ради се о невеликом али изузетно информативном и сјајно написаном уџбенику који превазилази своју основну функцију: сигурна да сам да ће ова књига од велике користи бити свим лингвистима у Србији и Региону који се интересују за савремени приступ проблемима значења речи и реченица и који би да прошире знања из семантике.

Напоменула бих да ми је задовољство да будем рецензент једног овако надахнутог дела, који ће засигурно бити запамћено као зачетак нове школе у србистици, у којој су до данас, све формалне и генеративистиче теорије наилазиле на велики отпор.

Сам аутор истиче да је „Корак у формалну семантику“ нека врста антологије основник идеја и проблема овог модел-теоријског правца у лингвистици. А Бобан Арсенијевић те основне концепте уводи на врло вешт начин, тако да успева да за материју заинтересује и читаоца који би имао отпор према формулама, скуповима и осталим елементима математике и логике, од којих обично беже студенти језика и књижевности.

Тако он, на почетку, у уводном поглављу, поставља суштинско питање: „Зашто је тешко бавити се проблемом значења?“ Након дефинисања основа саме дисциплине, уводи се и њено главно средство у моделовању значења: предикатски калкулус. Разматрају се особине овог алгебарског система, поготову интерпретативни ефекти његове синтаксе, попут опсега квантификатора и семантичке вредности варијабли, и уводе се домени интерпретације, односно претпоставка о контекстуалној индексираности оператора, квантификатора и варијабли. Поглавље објашњава и природу предикатског рачуна у формалној семантици, односно његов статус средства помоћу којег се формулишу теорије, са намером да се предупреди честа грешка почетника у формалној семантици када предикатски калкулус третирају као теорију.

У следећем поглављу под насловом *Семантика глаголских израза* обухваћен је већи број области семантике које се тичу значења глагола са његовим зависним елементима. Након увођења појма аргументске структуре, и представљања проблема који су семантици у овој области мучили деценијама – представљена је Дејвидсонова семантика глагола која уводи варијаблу догађаја и глаголе представља првенствено као описе (врста) догађаја, односно предикате над догађајима – остављајући увођење аргумената посебним предикатима тематских улога. Остатак поглавља бави се бројним димензијама временске структуре глаголског значења. Полази од лексичког аспекта, који користи да читаоца уведе у опозицију између приступа семантици и логици заснованих на теорији скупова и оних изведених из мереолошких односа. Након што мереолошком семантиком успостави основне моделе лексичког аспекта, прелази на граматички аспект, и на глаголска времена, којима се бави средствима Рајхенбахове теорије. Користећи глаголски систем српског језика за представљање формалносемантичких модела, ово поглавље уједно даје и основни, али широко обухватни, модел семантике српског глаголског система. Истакла бих да ће део овог поглавља који говори о аспекту и глаголским систему бити веома значајан свим србистима који се баве овом темом (веома популарном, последњих година) и да ће им помоћи да боље схвате суштину проблема комплексног и вишеслојног изражавања аспекта у словенским језицима.

Треће поглавље носи наслов *Семантика именичких израза и квантификације*, и представља природан прелаз на другу основну врсту речи и изабране релевантне аспекте њене семантике. Најпре се разматра семантика особина квантитета, односно природа масеног, колективног и бројивог семантизма међу именицама и уопште, из кога се онда изводи значење граматичког броја, односно једнине и множине. У овој области даје се и илустрација употребе мереолошке семантике у новом домену, али и високог степена напоредности особина квантитета у глаголском и именичком домену. Као додатак разматрањима у овом пољу, дата је скица типолошки другачијег система за изражавање особина квантитета: класификаторског система присутног пре свега у језицима источне и југоисточне Азије, али и у многим другим језичким породицама широм света. Нагласила бих да у овом делу, као и на другим местима, Бобан Арсенијевић показује да ова књига, иако је првенствено намењена србистима, заправо представља уџбеник опште лингвистике и да ће значајно место имати у библиотеци доктораната страних филологија. Друга од три тематске области обрађене у поглављу су особине референције одређеност и специфичност. Разматрају се различити приступи овим појавама, и када је у питању њихово емпиријско препознавање, и када је реч о теоријским моделима, и проблематизује питање селекције аргумената. Трећа и последња скупина појава у оквиру семантике именичког израза која је обрађена је логично проширење претходних двеју: значење језичке квантификације и језичких квантификаторских израза. Ова област је искоришћена да се уведе још један логичко-семантички формализам: логика типова и да се помоћу ње светло баци на појаву типског померања, односно подизања и спуштања типова.

Наредно поглавље се бави семантиком релативних клауза. Његов циљ је да се након двају основних лексички дефинисаних домена који сежу до нивоа синтагме покаже како формална семантика третира клаузу, уједно манифестујући чињеницу да клауза, која у основном случају носи семантички садржај истиносне вредности, није плафон семантичке композиције, већ да може учествовати у даљем семантичком комбиновању. Додатни циљ овог поглавља је да уведе ламбда-калкулус као још једно важно средство формалног моделовања значења.

Поглавље *Поларно осетљиви изрази и изрази слободног избора* је пето по реду, и бави се изразима који су осетљиви на присуство, односно одсуство негације у семантичком контексту, и међу којима се многи често употребљавају и да означе неважност избора конкретног референта одговарајућег израза за истиносну вредност реченице чији је тај израз конституент. Ово поглавље је послужило за разматрање семантике афирмативности и негативности и за увођење неких емпиријских феномена који су разматрани у каснијим поглављима, као што су скаларност и фокалност. Детаљна пажња је посвећена поларно осетљивим изразима и изразима слободног избора у српском језику.

Шесто поглавље се бави компарацијом придева и семантиком скаларности. У њему се формално дефинише и у предикатски рачун уводи појам скале, помоћу којег се одређују позитив, компаратив и суперлатив придева. Како нису сви придеви градабилни, намеће се и питање особина скала: отворености односно затворености, бинарности односно вишестепене природе. Комбинацијом ових двеју особина, објашњава се понашање различитих типова придева у погледу компарације и комбинације са модификаторима степена.

Седмо поглавље је насловљено *Информацијска структура и њени семантички ефекти*, и полази од питања да ли је информацијска структура искључиво појава из домена прагматике или има и своје семантичке ефекте. Након увођења основних емпиријски препознатих компоненти информацијске структуре: топика и фокуса, те присуства или одсуства контрастивне компоненте, и њихових могућих комбинација, прелази се на теорију фокуса Елене Хербургер према којој фокус има важне семантичке последице потврђене његовом осетљивошћу на опсег других оператора и квантификатора.

Осмо поглавље је посвећено семантичком моделовању координативних односа. Највећи део поглавља бави се конјункцијским односом, с обзиром на то да је овај однос најосновнијег значења, и да је најфреквентнији у употреби, али и на то да је остварив не само на клаузалном него и на нижим нивоима конституентности. Разматрају се теорије редукције конјункције, однос координативне и комитативне конјункције, и однос адитивне и интерсективне конјункције. Посебна пажња је посвећена дисјункцији и адверзативној конјункцији, и понашању свих ових типова конјункције када је у питању асиндетска или полисиндетска веза. У поглављу се преиспитује традиционална подела напоредних интерклаузалних односа у српском језику, са посебном пажњом на везнику *а* и његовим особинама које га придружују супротним, односно саставним везницима.

У поглављу под насловом *Модалност* обрађена је формална семантика модалних значења. Полази се од суштинског проблема који модални изрази представљају традиционалној исказној и предикатској семантици, и представља се семантика могућих светова као елегантно решење које успоставља паралелу између неопходности и универзалне квантификације, односно између могућности и егзистенцијалне квантфикације. Уведени су појмови снаге, базе и типова модалности, и у оквиру који они одређују су дискутовани сви основни модални глаголи српског језика. Поглавље завршава прегледом различитих погледа на онтолошки статус могућих светова.

Након што је остатак књиге написан базирајући се на декларативним реченицама, у десетом поглављу се поставља питање питања и њихове семантичке природе. Поглавље се састоји од четири одељка, од којих сваки представља по један формалносемантички приступ семантици питања: приступ питањима као зависним клаузама, приступ питањима као скуповима исказа, партицијски, те категоријални приступ.

Последње, једанаесто поглавље поставља питање дна, односно доње границе семантичке анализе. Релативизујући став да формалносемантичко моделовање завршава на нивоу синтаксичке речи, представљају се аргументи за формалносемантичку анализу лексичких значења на компоненте, такозвану лексичку семантичку декомпозицију. Рекапитулира се историјски развој дискусије око овог питања и дају примери декомпозицијских модела семантике глагола, али и других врста речи. Успоставља се веза између семантичке декомпозиције и других семантичких појава обрађених у ранијим поглављима, попут аспекта и скаларности. Сматрам да је ово поглавље од изузетног значаја јер су досадашња истраживања у области лексикологије у спрбистици била структуралистичког или когнитивисточког типа, док је формално-семантички приступ избегаван.

Што се методолошке и дидактичке вредности овог уџбеника тиче, она се пре свега огледа у изванредно питком стилу (чак ми се чини пријатнијом за читање од чувене књиге Е. Баха „Неформала предавања формалне лингвистике“), духовитим примерима, али и сјајној ауторовој одлуци да на крају сваке јединице да питања за читаоце – студенте.  
Једина ствар која мало збуњује је то што у књизи не постоји закључак.

Са великим задовољством и радошћу што се формална семантика званично појавила у студијама србистике, препоручујем ову књигу за објављивање, а аутору предлажем да је објави и у латиничној верзији како би се могла користити на универзитетима у Региону.